2026 m. II ketvirtį Lietuvoje ir ES didėjo kiaulių supirkimo kaina
2026 m. II ketvirtį vidutinė kiaulių supirkimo kaina Lietuvoje (pagal skerdenų masę ir kokybę) siekė 1,73 EUR/kg ir, palyginti su 2026 m. I ketvirčiu, padidėjo 3,23 proc., tačiau, palyginti su tuo pačiu 2025 m. laikotarpiu, ji buvo 20,49 proc. mažesnė. Kainų augimą antrąjį ketvirtį daugiausia lėmė sezoniniai veiksniai – šiltuoju metų laikotarpiu paprastai sumažėja skerdžiamų kiaulių pasiūla, o paklausa išlieka stabili. Įtakos turėjo ir situacija vidaus bei tarptautinėse rinkose – prekybos srautų pokyčiai, pašarų kainų svyravimai bei gyvūnų sveikatingumo situacija.

Panašios tendencijos buvo stebimos ir Europos Sąjungoje. Palyginti su 2026 m. pirmuoju ketvirčiu, reprezentacinė E klasės kiaulių skerdenų vidutinė supirkimo kaina ES padidėjo 4,96 proc. ir siekė 1,62 EUR/kg. Kainos augo ir kaimyninėse šalyse: Lenkijoje – 2,27 proc. (iki 1,62 EUR/kg), Latvijoje – 4,36 proc. (iki 1,80 EUR/kg), Estijoje – 4,17 proc. (iki 1,69 EUR/kg). Vokietijoje ir Ispanijoje kainos padidėjo atitinkamai 4,42 proc. ir 19,53 proc., o Bulgarijoje, Danijoje, Suomijoje ir Švedijoje buvo fiksuotas nedidelis jų sumažėjimas.

